VENDIM

Nr. 71, datë 10.3.2026
MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “SUNNY SIDE ENERGY” SHPK PËR MARRJEN E AUTORIZIMIT NGA ERE PËR TRANSFERIMIN (NËPËRMJET BARRËSIMIT) TË ASETEVE FIKSE TË SAJ, SI MJET PËR GARANTIMIN E DETYRIMIT NDAJ “INTESA SANPAOLO BANK ALBANIA” SHA
Në mbështetje të neneve 16, 20, germa “a”, dhe 44 të ligjit nr. 43/2015, “Për sektorin e energjisë elektrike”, të ndryshuar; neneve 2, germa “a”, 3, 4, germat “a” dhe “b”, 5, germa “j”, 6, 7 dhe 8 të “Rregullores së procedurave të transferimit të aseteve nga të licencuarit”, miratuar me vendimin e Bordit të Entit Rregullator të Energjisë (ERE) nr. 119, datë 21.7.2016; nenit 19, pika 1, germa “a”, të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; si dhe pikave 1.3 dhe 1.6 të “Kushteve të licencës për prodhimin e energjisë elektrike”, miratuar me vendimin e Bordit të ERE-s nr. 99, datë 17.6.2016, Bordi i ERE-s, në mbledhjen e tij të datës 10.3.2026, mbasi shqyrtoi relacionin me nr. 844 prot., datë 6.3.2026, të Drejtorisë së Licencimit, Autorizimeve dhe Garancisë së Origjinës, “Mbi kërkesën e shoqërisë ‘Sunny Side Energy’ sh.p.k. për marrjen e autorizimit nga ERE për transferimin (nëpërmjet marrëveshjes siguruese) të aseteve fikse të saj, si mjet për garantimin e shlyerjes së detyrimit ndaj ‘Intesa SanPaolo Bank Albania’ sh.a.”,

konstatoi se:

Për qëllime të shqyrtimit të kërkesës për dhënien e autorizimit për shoqërinë “Sunny Side Energy” sh.p.k. është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria “Sunny Side Energy” sh.p.k. është licencuar me vendimin e Bordit të ERE-s nr. 13, datë 16.1.2025, në veprimtarinë e prodhimit të energjisë elektrike.

- Shoqëria me shkresën nr. 620 prot., datë 11.2.2026, ka paraqitur kërkesë dhe dokumentacion për marrjen e autorizimit nga ERE për vendosjen e aseteve fikse të saj, si mjet për garantimin e përmbushjes së detyrimit ndaj “Intesa SanPaolo Bank Albania” sh.a.

- ERE ka evidentuar një mosrakordim midis vlerës totale të aseteve të centralit të parashikuar në marrëveshjen siguruese të përcjellë, e cila rezulton më e vogël krahasuar me totalin e vlerës së kredisë së marrë e, nga ana tjetër, dhe vlerës së parashikuar të investimit, nga kontrata e nënshkruar me Ministrinë e Infrastrukturës dhe Energjisë (MIE), datë 11.11.2024.

- ERE, me email-in e datës 24.2.2026, të protokolluar në vijim në ERE me nr. 620/1 prot., datë 24.2.2026, i kërkoi shoqërisë/bankës financuese të bëjnë sqarimet/saktësimet përkatëse, në lidhje me monedhën/vlerën totale të aseteve fikse për të cilat kërkohet miratimi përkatës.

- Në përgjigje, “Intesa SanPaolo Bank Albania” sh.a. nëpërmjet email-it, datë 24.2.2026, dhe shkresës nr. 620/2 prot., datë 25.2.2026, ka bërë me dije se ka pasqyruar gabim monedhën (e cila nuk është lekë, por euro), ndaj ka bërë korrigjimin/saktësimin e monedhës nga lekë në euro, nëpërmjet marrëveshjen siguruese nr. 1083 rep., nr. 458 kol., datë 24.2.2026 (amendim bazuar në marrëveshjen siguruese të mëparshme me nr. 519 rep, nr. 194 kol, datë 29.1.2026), të cilën e ka përcjellë në ERE.

- Në mbledhjen e Bordit të ERE-s më datë 26.2.2026 u relatua “Informacion mbi kërkesën e shoqërisë ‘Sunny Side Energy’” sh.p.k., të protokolluar me nr. 620/3 prot., datë 25.2.2026, në lidhje me këtë aplikim/procedurë, me anë të së cilës u sqarua se me depozitimin/saktësimin e dokumentacionit të kërkuar, lind nevoja e shqyrtimit përkatës, ndaj afati procedural i këtij aplikimi do të konsiderohet data 24.2.2026, kjo në mënyrë që ERE të vijojë me analizimin e dokumentacionit të depozituar në lidhje me këtë aplikim.

2. Shqyrtimi i kërkesës dhe i dokumentacionit të paraqitur
- Në referencë të përcaktimeve të nenit 44, pika 2, të ligjit nr. 43/2015, “Për sektorin e energjisë elektrike”, të ndryshuar, si dhe të neneve 2, germa “a”, 3, 4 dhe 6 të “Rregullores së procedurave të transferimit të aseteve nga të licencuarit”, miratuar me vendimin e Bordit të ERE-s nr. 119, datë 21.7.2016, rezulton se ERE miraton kërkesat e të licencuarave për transferimin e aseteve fikse (të paluajtshme) që i shërbejnë veprimtarisë së licencuar.

- Nga shqyrtimi i aplikimit, në mbështetje të përcaktimeve të nenit 7 të “Rregullores së procedurave të transferimit të aseteve nga të licencuarit”, rezulton se nevojitet të saktësohet/plotësohet dhe dokumentacioni në vijim:

Neni 7, pika 1:
- germa “h”, shoqëria “Sunny Side Energy” sh.p.k. duhet të sqarojë/bëjë me dije lidhur me rolin që bashkëkredimarrësit (shoqëria “Kastrati” sh.p.k.) ka në këtë kredi. Kjo, referuar faktit që qëllimi i kësaj kredie është për rikthimin e pjesshëm të fondeve të dhëna nga ortaku dhe/ose borxhit brenda grupit të shoqërive dhe/ose financimi i detyrimeve ndaj furnitorit deri në masën 60% të kostos totale të projektit (pa përfshirë TVSH-në), e nga ana tjetër konstatojmë se si garanci për shlyerjen e detyrimeve kundrejt bankës financuese janë lënë asetet fikse dhe kuotat e shoqërisë “Sunny Side Energy” sh.p.k. 

Për gjithë sa më sipër, Bordi i ERE-s
VENDOSI:
1. Të fillojë procedurën për shqyrtimin e kërkesës së shoqërisë “Sunny Side Energy” sh.p.k. për marrjen e autorizimit nga ERE për transferimin (nëpërmjet marrëveshjes siguruese) të aseteve fikse të saj, si mjet për garantimin e shlyerjes së detyrimit ndaj “Intesa SanPaolo Bank Albania” sh.a. (për kontratën e kredisë nr. 7775 rep., nr. 2810 kol., datë 26.12.2025. dhe marrëveshjen siguruese nr. 1083 rep., nr. 458 kol., datë 24.2.2026).

2. Drejtoria e Licencimit, Autorizimeve dhe Garancisë së Origjinës të njoftojë shoqërinë “Sunny Side Energy” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.

